
VENDIM
Nr. 96, datë 7.2.2012
 
PËR DISA NDRYSHIME DHE SHTESA NË VENDIMIN NR. 787,  DATË 14.12.2005 TË KËSHILLIT TË MINISTRAVE “PËR PËRCAKTIMIN E KRITEREVE, TË PROCEDURAVE DHE TË MASËS SË NDIHMËS EKONOMIKE”, TË NDRYSHUAR

Në mbështetje të nenit 100 të Kushtetutës dhe të neneve 10, 19 pika 3, 20 pika 2, 29 pika 10 e 35 të ligjit nr. 9355, datë 10.3.2005 “Për ndihmën dhe shërbimet shoqërore”, të ndryshuar, me propozimin e Ministrit të Punës, Çështjeve Sociale dhe Shanseve të Barabarta, Këshilli i Ministrave

VENDOSI:

Në vendimin nr. 787, datë 14.12.2005 të Këshillit të Ministrave, të ndryshuar, bëhen këto shtesa dhe ndryshime:
1. Në pikën 1 bëhen ndryshimi dhe shtesa e mëposhtme:
a) Shkronja “c” riformulohet, si më poshtë vijon:
“c) jetimët, të cilët nuk janë në institucione;”.
b)  Pas shkronjës “d” shtohet shkronja “dh”, me këtë përmbajtje:
“dh) Viktimat e dhunës në marrëdhëniet familjare, për periudhën e vlefshmërisë së urdhrit të mbrojtjes ose të urdhrit të menjëhershëm të mbrojtjes.”.
2.  Në fund të paragrafit të parë të pikës 2, shtohen fjalët “… duke deklaruar edhe personin madhor, që do të administrojë paratë.”.
3. Pas pikës 2 shtohet pika 2/1, me këtë përmbajtje:
“2/1. Kërkesa sipas pikës 2 të këtij vendimi, plotësohet nga kryetari i familjes dhe bashkëshortja, kur ata janë në proces zgjidhjeje martese dhe për këtë proces nuk ka ende një vendim gjykate të formës së prerë.”.
4. Në fund të pikës 6, shtohen fjalët “… vërtetimin e gjykatës, që kryetari i familjes dhe bashkëshortja janë në proces zgjidhjeje martese .”.
5. Në pikën 7, fjalët “... e moshës 18-25 vjeç …” zëvendësohen me “… që nuk janë në institucione ...”.
6. Pas pikës 7/1 shtohet pika 7/2, me këtë përmbajtje:
“7/2.Viktima e dhunës në marrëdhëniet familjare paraqet dokumentacionin e mëposhtëm:
a)  Kopje të noterizuar të letërnjoftimit;
b) Kopje të noterizuar të vendimit të gjykatës, për lëshimin e urdhrit të mbrojtjes ose urdhrit të menjëhershëm të mbrojtjes.”.
7. Pas pikës 18/1 shtohen pikat 18/2, 18/3, 18/4 e 18/5,  me këtë përmbajtje:
“18.2 Masa e ndihmës ekonomike për viktimat e dhunës  në  marrëdhëniet  familjare është 
3 000 (tre mijë) lekë në muaj. Kjo ndihmë ekonomike përfitohet gjatë periudhës së vlefshmërisë së urdhrit të mbrojtjes ose urdhrit të menjëhershëm të mbrojtjes, të përcaktuar në vendimin e gjykatës.
 18.3 Për anëtarin e familjes në nevojë, që është person me aftësi të kufizuara, invalid pune, nuk i llogaritet masë ndihme ekonomike në strukturën e masës së ndihmës ekonomike për familjen.
18.4 Familjes, së cilës nuk i llogaritet masa e ndihmës ekonomike si kryefamiljar, sipas pikës 18.3 të këtij vendimi, dhe në përbërjen e strukturës së re, për efekt të llogaritjes së masës së ndihmës ekonomike, mbetet vetëm një anëtar, masa e ndihmës ekonomike për këtë të fundit është ajo e llogaritur për këtë anëtar, pavarësisht nga përcaktimet e pikës 23 të këtij vendimi.
18.5 Për kryetarin e familjes dhe bashkëshorten, të cilët janë në proces zgjidhjeje martese, proces për të cilin nuk ka ende një vendim gjykate të formës së prerë, masa e ndihmës ekonomike për secilin prej tyre është 2 600 (dy mijë e gjashtëqind lekë) në muaj. Kësaj mase i shtohet masa e ndihmës ekonomike për anëtarët e familjes, që jetojnë bashkë me të, sipas përcaktimeve të pikës 23 të këtij vendimi.”.
8. Pika 19 ndryshohet, si më poshtë vijon:
“19. Masa e plotë e ndihmës ekonomike, pavarësisht nga përbërja e familjes, nuk mund të jetë më e lartë se 8 000 (tetë mijë) lekë në muaj.”.
9. Modulari nr. 2, bashkëlidhur vendimit, zëvendësohet sipas formatit, që i bashkëlidhet këtij vendimi dhe është pjesë përbërëse e tij.
10. Efektet financiare, që rrjedhin nga zbatimi i këtij vendimi, të përballohen nga fondet e miratuara për vitin 2012, për Ministrinë e Punës, Çështjeve Sociale dhe Shanseve të Barabarta.
11. Ngarkohen Ministria e Punës, Çështjeve Sociale dhe Shanseve të Barabarta dhe njësitë e qeverisjes vendore (bashki/komuna) për zbatimin e këtij vendimi.
Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 shkurt 2012.

